Morago ga foo go ne ga latela teko e nngwe e e neng ya leka boineelo jwa me mo Modimong. Ke ne ka fiwa kabelo ya bobulatsela, e mo go yone ke neng ke tla nna mo “ntlwaneng” kwa Lancashire le Lloyd Griffiths, Mokeresete ka nna yo o tswang kwa Wales. Ke ne ka fitlha mo toropong ya Bacup e e hutsafatsang e go neng go na pula thata mo go yone, ke na le ditoro tse dintsi ka ntlwana eno. Ke ne ka itharabologelwa ka bonako fa ke bona gore tota ntlwana eno ke phaposi e e kafa tlase ga lefatshe! Bosigo re ne re potapotwa ke dipeba le mafele. Ke ne ka batla ke boela gae. Mme go na le moo, ke ne ka rapela ka tidimalo ke kopa nonofo ya go lebana le teko eno. Ka bonako fela, ke ne ka ikutlwa ke ritibala mme ka simolola go leba boemo ka tsela e e siameng. Seno e ne e le kabelo e ke e filweng ke phuthego ya ga Jehofa. Nka ikanya Jehofa gore a nthuse. A bo ke leboga jang ne go bo ke ile ka itshoka, ka gonne fa nka bo ke ile ka tlogela go ka bo go ile ga fetola botshelo jwa me go ya go ile!—Isaia 26:3, 4.